詠古十六首  其一五
作者：華鎮
朝代：宋

paragraphs: 高柳何葱蒨，嫋嫋章臺端。
眉葉蔭紫極，條絲拂朱欄。
何以謝松竹，撓弱慚歲寒。
既乏貞固姿，枝葉何足觀。
小人殉利慾，俛仰如轉丸。
苟非社稷臣，禍患寧肯干。
蒲山已歸覲，黎陽尚盤桓。
當時方寸地，明明赤如丹。
飆舉冠凌烟，騰芳臭如蘭。
一言失其所，功名兩彫殘。
高帝論平陽，劉氏終以安。
英公負文皇，武氏爲世患。
無忌問趙相，侯嬴起長歎。
白首不可保，知人良獨難。